Jelaskan Motif dari Serangan 11 September 2001 dalam bahasa melayu

Antara motif-motif di sebalik serangan 11 September ialah kehadiran pihak A.S. di Arab Saudi, sokongan A.S. terhadap Israel, dan sekatan terhadap Iraq. Motif-motif ini dinyatakan terang-terangan oleh al-Qaeda dalam beberapa pengisytiharan sebelum serangan berlaku, termasuk fatwa-fatwa yang dikeluarkan pada Ogos 1996, dan Februari 1998. Selepas kejadian, bin Laden dan Ayman al-Zawahiri menerbitkan beberapa lagi pita video dan audio, sesetengahnya mengulang-ulang sebab-sebab serangan itu dilakukan. Dua terbitan yang terpenting ialah "Warkah untuk Amerika" oleh bin Laden pada tahun 2002, dan pita video 2004 oleh bin Laden juga. Selain pengumuman langsung oleh bin Laden dan Al-Qaeda, dorongan kepada serangan ini juga dianjurkan oleh ramai pengupas politik.

Kehadiran tentera A.S. yang berterusan di Arab Saudi selepas Perang Teluk ialah salah satu dorongan yang tersurat di sebalik serangan pengganas 11 September, pengeboman Menara Khobar, dan juga tarikh yang dipilih untuk pengeboman kedutaan Amerika Syarikat 1998 (7 Ogos), iaitu genap lapan tahun selepas hari ketibaan tentera A.S. di Arab Saudi. Bin Laden mentafsir sabda Nabi Muhammad s.a.w. yang melarang "kehadiran orang kafir secara tetap di tanah Arab". Pada tahun 1996, Bin Laden mengeluarkan fatwa yang menyeru supaya tentera Amerika Syarikat keluar dari Arab Saudi.

Dalam fatwa 1998, Al-Qaeda menyatakan: "sudah lebih tujuh tahun Amerika Syarikat menduduki tanah Islam di tempat-tempat tersuci, di Semenanjung Arab, menjarah kekayaannya, mengarah-arah pemerintahnya, mengaibkan rakyatnya, mengganas jiran-jirannya, lalu menjadikan pangkalannya di Semenanjung sebagai penganjur untuk menentang umat Islam yang berjiran." Dalam temu bual bersama Rahimullah Yusufzai pada Disember 1999, bin Laden meluahkan pandangannya bahawa tentera Amerika berpangkalan "terlalu dekat dengan Makkah" dan menganggap perihal ini sebagai pembangkit kemarahan seluruh dunia Ilam.

Dalam "Warkah untuk Amerika" pada tahun 2002, bin Laden menyifatkan sokongan Amerika Syarikat kepada Israel sebagai salah satu dorongan: "Penubuhan dan kesinambungan negara Israel merupakan antara jenayah terbesar, dan kamulah pemimpin-pemimpin pelaku jenayah itu. Sesungguhnya, tidak perlu dijelaskan dan dibuktikan sejauh mana Amerika menyokong Israel. Penubuhan Israel merupakan jenayah yang mesti dihapuskan. Setiap insan yang bernoda tangannya kerana menyumbang kepada jenayah ini mestilah menerima padahnya secukup-cukupnya." Pada tahun 2004 dan 2010, bin Laden sekali lagi melaungkan hubungan antara serangan 11 September dan sokongan yang diraih oleh Israel daripada Amerika Syarikat. Sesetengah pengupas, termasuk Mearsheimer dan Walt, juga berhujah bahawa sokongan Amerika Syarikat kepada Israel juga salah satu dorongan kepada serangan ini.

Dalam fatwa 1998, al-Qaeda mengungkit sekatan terhadap Iraq sebagai sebab untuk membunuh rakyat Amerika: "biarpun rakyat Iraq dibebani pembinasaan oleh perikatan salibi-Zionis, dan biarpun ramainya yang terkorban sehingga menjangkau sejuta orang... biarpun semua ini, orang Amerika sekali lagi cuba mengulangi pembunuhan beramai-ramai yang dengan dahsyat, seolah-olah tidak puas dengan kepungan berlanjutan yang dikenakan selepas peperangan yang keterlaluan ataupun pemecah-belahan dan pembinasaan....Oleh yang demikian, dan selaras dengan perintah Allah, kami mengeluarkan fatwa yang berikut kepada semua umat Islam: Perintah untuk membunuh orang Amerika dan sekutu-sekutu mereka—orang awam mahupun tentera—merupakan kewajipan individu bagi setiap umat Islam..."

Selain motif-motif yang disiarkan oleh al-Qaeda, para pengupas telah mengusulkan motif-motif lain, termasuk keaiban yang timbul daripada dunia Islam yang makin mundur di belakang dunia barat yang makin ketara kesan globalisasi baru-baru ini. Satu lagi motif yang dianjurkan ialah keinginan untuk memberangsangkan A.S. untuk melancarkan perang yang lebih besar ke atas dunia Islam dengan hasrat mendorong lebih ramai sekutu untuk menyokong al-Qaeda.